  Виталий Пронин Чеберина Т. Колесникова29-тӥ южтолэзе Пичи Пурга черкогуртын ортчиз витетӥез «Чеберина» вожвылъяськон. Вормиз Эдэйгуртысь (Бобья-Учалась) дас укмыс аресъем Татьяна Колесникова.«Чеберина» ёросамы «Чеберина» ик кылиз, нимзэ ӧз вошты, пусйиз ӝытлэн радъясез, ёрос культура юртын ужась Елена Пименова. 1995-тӥ арысен шаерамы ортчылӥсь «Чеберина» ужрадын гимн чузъяське: «Коть бикини, коть зыбын-а...» Пичи пургаос та йылоллэсь ӧз палэнске - ӵошатсконэз усьтыса, гурез задор мылкыдын мытӥзы Сергей Никандров но Пётр Денисов.Ижысь ӟечкыланы вуэм егитъёсын ужанъя министр Владимир Соловьёв та тодмо гурез «Алнаш мылкыд» ансамблен кырӟамзэ тодаз вайиз, луоз: кутсконаз ик ушъяз, пурга «Чеберина» элькунамы ортчись вожвылъяськонлэсь золгес адске ни шуыса. Та палъёсысь нылъёслы синмаськемзэ вератэк ӧз чида ужрадэз нуись Алексей Ложкин но.Ӵошатсконэ пыриськизы 7 нылашъёс. Е. Пименовалэн верамезъя, мылкыд карисьёс тросгес вал. Ужрад капчиен, ӝог ортчиз. Нылъёс ӧз возьдаське, сцена вылын асьсэды эрико возизы. «Визитка» конкурсын висъяськиз Татьяна Колесникова. Нылаш удмурт рэп дасям, но... кылъёссэ вунэтӥз. Озьы ке но, мусо пальпотэмез но эктэмез ас палаз берыктӥзы. Залын кылӥськизы «Молодец! Оригинально!» шуыса шыпыртэмъёс. Пурга нылъёс кельшизы удмурт луэмзэс, кылзэс, вордскем интыоссэс данъяменызы. Ваньзы дасяллям тунсыко слайд-шоу. Валионысь Ангелина Абрамова али гинэ школазэ йылпумъя ай, нош Аксакшурысь Марина Николаевалэн кык пиналыз вань ини. Улын Юриысь англи кылъя дышетӥсь Алёна Ильина - ӝужыт, мотор, синмальдымон, черсыны но быгатэ, пе. Брангуртысь шаплы апок Надежда Ермачёва «Тулыс ортчиз ни» йыре пырись гуреныз тодматӥз, нош Вуж Мӧньялась мусо нылок Наталья Емельянова малы ке дыртыса кырӟаз, «Мальвиназэ» сураз.Быгатонлыкъёссэс возьматэм сяна, нылъёс туала удмурт дэремен потазы. Дӥсьсэс асьсэос вуриллям. Тужгес но чебер костюм дасям Куреггуртысь Мария Васильева. Та нылаш соку ик висъяськиз шуныт мылкыдыныз, зал но со понна висиз, чабиз-шулаз.Аспӧртэм адскиз арган шудэм улсын кык казакпиосын гур ӵоктэт вылын эктэмез.- Машамы герой, шуыны луоз, - верало куреггуртъёс. - Оломар куспын дасяськиз. Ай солэн толэзь талэсь азьло сюанэз вал. Сюанам но сокем ӧй дасяськы, пе. Тани пияшъёсмы но репетициосы юромо Ижкарысь ветлӥзы.Чеберай Таня Колесникова гуртысьтыз ик Ярослав Никифоровен ӵош шулдыр буги-вуги эктӥз. Нылаш дышетске Можгалась педколледжын, азьланяз школаын покчиосты дышетоз. Пыриське Россиысь егитъёслэн огазеяськоназы. Бобья-Учалась клубын ужась Екатерина Королёва дышетскисез понна шумпотэ: Таня нырысьсэ огназ потӥз таӵе бадӟым сцена вылэ.Учкисьёс сётӥзы куаразэс Н. Ермачёва понна, Визьнодӥ луиз М. Николаева, Мусокай - М. Васильева, Устокай - А. Ильина. Утӥзы сяська бичетъёс, 4 утюг но 1 бумбокс. Пичиосыз - Н. Емельянова но А. Абрамова - косметикаен кудыосын бертӥзы. Радъясьёс валэкто: тау карыны кулэ спонсоръёслы, ӵапак соос, пе, кузьымъёс басьтыны 12 сюрс манет висъязы. Огеныз чай но юоно луиз, возьдаськыса пальпотэ Пименова.Возьдаськонэз татын чик но ӧвӧл. Таӵе шаплы вамышъёс ик юртто ӟеч ужрад пӧрмытыны! Пургаос шумпоттӥзы: зал люкам сяна, соос куаш-куаш удмурт ужрад нуыны быгатӥзы, котькуд пыриськисез дуно кузьымен ческытатӥзы.Дарали Лели Туспуктӥз Елена Пименова Теги: вожвылъяськон Егитъёс ПичиПурга Чеберина  